b'\n_START_ARTICLE_\nERA B\n_START_PARAGRAPH_\nERA B (tudi ERA B-Type, ERA Type B) je bil drugi dirkalnik britanske tovarne English Racing Automobiles. V letih 1935 in 1936 je bil izdelanih trinajst dirkalnikov, z oznakami R1B, R2B, R3B, ... , R12B, R14B, ki so imeli 1.5L motor, z izjemo R4B in R12B, ki sta bila opremljena z mo\xc4\x8dnej\xc5\xa1im 2.0L motorjem. Prvi izdelan dirkalnik je dobil Richard Seaman, ki pa ni bil zadovoljen s tovarni\xc5\xa1kimi mehaniki, zato mu je dirkalnik za dirke pripravljal Giulio Ramponi, Seaman je z R1B dosegel pet zmag na dirkah tipa Voiturette, pred sezono 1936 pa je zapustil mo\xc5\xa1tvo. Dirkalnik R2B je leta 1935 Princ Chula iz mo\xc5\xa1tva White Mouse kupil svojemu bratrancu Princu Biri za 21. rojstni dan, kasneje je kupil \xc5\xa1e dirkalnik R5B. Z dirkalnikom R3B je v sezoni 1936 dirkal Marcel Lehoux in dosegel nekaj uvrstitev na stopni\xc4\x8dke. Ve\xc4\x8dino ostalih dirkalnikov je bilo izdelanih za privatnike, ki so ga uporabljali vse do sredine petdesetih let.'